钦定古今图书集成/方舆汇编/职方典/第1509卷 > 《府志未载山川 通志》
## 钦定古今图书集成/方舆汇编/职方典/第1509卷 > 《府志未载山川 通志》

本府。〈保山县附郭。〉

太保山　在城西。高数十丈，嵯峨东向。山巅平广，可习骑射。掘地者往往得巨砖。上有“平好” 二字，传为武侯所遗。洪武间，指挥胡渊增筑新城。

罗此山于内山顶有寺。旧无水，挑运甚艰。

皇清康熙四十年，知县程奕捐金募工，开沟引水，由

城入达于山，后至今利之。

宝盖山　在太保山后，高出众山，翔舞而下。在府治西。山势独高，为众山之冠，而群峰层叠，皆此山之流裔也。

玉壶山　在太保山左，石窦泉流，澄清可掬。每有云从涧起，渐穿松际，直挂山椒，朗如玉壶高举。

九隆山　在城西龙泉门外。一名九坡岭，世传九隆兄弟居此。按《明一统志》：“山有九岭，沙河源出于此。” 相传昔有一妇名沙壸，浣絮水中，触沉木有感，因妊产九男。后沉木化为龙，众子惊走，惟季子背龙而坐，龙因䑛其背。蛮语谓背为九，谓坐为隆，故名九隆。长而黠，遂推为酋长。山下又有一夫妇生九女，九隆兄弟娶“之，种类遂蕃。” 皆刻画其身，象龙文，世居此山之下。诸葛亮南征时，凿山断脉，以泄其气，有迹存焉。

石子山　：在城西七里。

玛瑙山　在城西百里。产玛瑙石，其后为茶山。哀牢山　在城东二十五里，本名安乐，彝语讹为哀牢。顶有石穴，土人呼为金井。春首视其盈涸，以卜丰歉。山下有石如鼻，有泉二道，一温一冷。按《明一统志》，穴下相通，取左穴水，则右穴水涸，取右亦然。

凤溪山　在城东北三十里，雄峻与安乐并峙。按《明通志》：“其下二泉合流，上有吕公台。”

天井山　：在城东北四十里。冈陵四绕，中有平地可居。

法宝山　在城南十里，与九隆相望，一河限之。其南曰卧狮山，有芭蕉洞，石乳垂结如花。又南则官市山也。昔异牟寻于此建寺，曰“法宝” ，因以名山。

笔架山　：在城东南三十里。高百丈，袤二里，形如笔架。一名哱啰。

峡口山　在城东南四十里。有石洞泄一郡之水，伏流出施甸枯柯河。洞中多鱼，又名鱼洞。灵鹫山　在城西北八里。高并宝盖，延袤七里馀。山巅旧有报恩寺，俗呼为“大寺山。” 今遗址为园林。

栖贤山　在城西北十里。按《明一统志》，旧有栖贤寺。

白龙山　在城北，即阿邑山。东汉时有白龙之祥，故名。山上旧有寺，建文至永时居于此。当事者惧及祸，俟其出，潜焚其寺。建文去，寺废。虎嶂山　在城北二十里，高百丈，袤二里许，下有温泉。

云岩山　在城北二十五里，高二百丈馀，盘回三里许，树木阴森，岩深百步，中有横石卧于下，长丈馀。好事者凿而为佛，建寺以覆之，扁曰“云岩卧佛。” 其左有洞，洞门高三尺，深十丈，寺外有台池，以供游赏。

石涧山　在城北三十里。按《府志》，即阿由寨。罗岷山　在城北八十里，高千丈，袤四十里，兰沧西岸也。蒙氏时，有僧罗岷自天竺来此，作戏舞术，石亦随舞。今岸下常有飞石，过者惊趋。又传将晓时，江中之石飞入雾表。

摩苍山　在施甸南。孤峰耸拔，浮于云表，山顶可望数百里。

碧霞山　在施甸南

秀岩山　在碧霞之左

上水河　、下水河　俱在城内，源出九龙池及宝盖山泉合流入城，经委巷达东河。

青华海　在城东十里。诸水所汇，广十馀里，涸则周遭皆田，涨则成海。夏秋之交，荷花盛开。清水河　在城北五十里。出甘松坡下，会龙王泉，合易罗池入峡口洞，伏流而出，为枯柯河。按《明一统志》：一出本府阿萨村，一出甘松坡下，合流至安抚司城东北，合凤溪，即义河。又至府城东南，合沙河诸水，入于峡口洞。

兰沧江　在城北八十里罗岷山麓，《汉书》所谓“兰津” 也。东过顺宁、达车里，入南海。蒙氏封为四渎之一。

潞江　在城西百里，旧名“怒江。” 源出雍望，经安抚司北，两岸平广，夏秋瘴毒难行，流入府境，名“上江。” 蒙氏僭封四渎之一。

沙木河　：在城东北一百二十里，源出顺宁，入兰沧江。

易罗池　在城西南龙泉门外，泉喷九窦，按《明一统志》“周三百馀步，源自地底涌出，相传昔有妇沙壸触沉木而感孕，生九子” ，即此池也。

喷珠泉　在城西，广五丈，其流灌田。按《府志》：在易罗池西，即水之源也。阔仅丈许，泉如连珠贯串，喷起水面。一窦未终，一窦继出，满地皆珠，洵奇观也。

向水湾　在城北五里，悬崖瀑布，响振林谷。《永平县》。

花桥山　，在县西南三十五里。高二十馀丈。有铁矿。

博南山　在县西南四十五里。一名金浪巅。俗讹为丁当山。上下约三十里，崇坡峻坂，委曲嶙峋，为西邮通衢，昔蒲蛮出没之所。按《明一统志》极为险隘。昔南诏遣将军征缅，师回，多赍金宝，经此山遇盗，将军死之。后立祠曰金浪巅山神祠。北麓有泉，流为花桥河。

宝藏山　在县东七十里。一名观音山。迥然天际，俯视万峰。武侯南征至此迷道，一老妪呼犬从绝迳中出，始得路，因建庙于上。今俗名“娘娘叫狗山。”

罗武山　在县东百里。势极高峻，有泉，流为腾备江。

和丘山　在县西三十里。盘回五十里，乱峰入云，远近瞩目。按《明一统志》：“高可千仞，云合即雨。” 东麓一潭，四时澄澈，流为木里河。西麓有泉，流为曲洞河。

罗木山　，在县北八里。西临银龙江。

万松山　在县北三十五里，顶有万松阁，横巅山　名“绣岭” ，在县东北三十里，山花如绣，故名。

七盘山　：在县西北三十五里。

阿荒山　在县北，《银龙江》发源于此。

银龙江　，其源一出阿荒山，一出罗武山，合流而南，受桃源、花桥二水，穿城以出，经顺宁入兰沧按《明一统志》在县东，守御城跨其上源自上甸里合木里场河，又南合曲洞河，又东南过萨佑河、花桥河，又东南入兰沧江。按《明通志》，一名太平河。每岁孟冬时，近晚有白气横江，上下充满，月色相映，盘旋若银龙，因名。

碧溪江　，即漾濞江，经县界东南。

胜备江　，自云龙州发源，入县界，会双桥河，达漾濞江。按《明一统志》：“源出罗武山，南流经永平县东南境，合九渡、双桥二河，自蒙化府合溪备江。”

腾越州

球珠山　在州东五里。上峻下平。明正统间，征麓川，于此立寨。

马峰山　在州东十五里，又名“长洞。”

巅峻山　在州东十八里。按《明通志》下有“矣比坡。”

高黎贡山　在州东一百二十里。旧名昆仑冈，界潞江、龙川之间。蒙氏僭封西岳，山顶有泉，分流而下，又名分水岭。按《府志》：“山势极高峻，自卑登高，东西各四十里。行者自晨至午，始造其巅。天霁，可望吐蕃之雪山。”

罗生山　在州东南二十里。峰峦高耸，林木葱蔚。

来凤山　在州南四里。每曙时，岚气锁之。祀唐杜光庭之子于上。按《府志》：“古名龙凤山，木甚高大，明秀甲于众山。虽有峻出者，皆为拱揖，俨如巨屏，为一方之镇。竹树葱蒨，中有禅院，游赏络绎。”

半个山　在州南六十里。上有镇彝关，即南甸界。悬岩峭壁，足为外中之限。

擂鼓山　在州西南十里。武侯驻兵，击鼓其上。宝峰山　，在州西。上有宝峰寺，为摩伽陀禅定之所。

缅箐山　在州西三十五里。

阿幸山　，在州西一百二十里。

土山　在州北二里。上有池，周五十丈。按《明通志》：“下亦有池，旁有圆石一片，周尺许，旧传唐僧摩伽陀所遗。值天旱祷雨，以此石浸龙池，则有雷雨之应，名济旱石。”

上干峨山　，在州北二十五里，上有金塔坡，世传异人修道于此，至今无蚊蚋霜雪。

巃嵷山　，在州北三十里，势极高峻，云合即雨，郡人尝以此验阴晴。

打莺山　在州北三十五里。按《明通志》：“莺多聚于此，故名。”

雪山　在州北九十里。三峰萦矗，上多积雪。小甸山　，在州北一百三十里。山径险巇绝处以木为栈。

明光山　，去州二百二十里。上有铜银二矿。

大盈山　在州西南。一名大车江。源发巃嵷山，会半月池，合槟榔江。按《府志》：其源有三：一出赤土山，流为马邑河。一出巃嵷山，流为高河。一出罗生山，流为罗生场河。经流城之东北，而西三水合于江流，故曰大盈。南入南甸小梁河，至干崖为安乐河，西流为槟榔江。

槟榔江　源出吐蕃，入州西界，会大盈江，经干崖、达缅。

《叠水河　，大盈江》之派。“断崖百尺，急水奔流。翻雪惊雷，行人竦视。”

龙川江　，其源有三：一出明光山，一出阿甸山，一出南香甸山，三水合流，至虎踞关入缅。按《府志》，“江源有三：一发源七藏甸，为明光河，流至莫落河，通固东河。又一流由阿幸至鸟索、固东二河，会之为灰窑江，逾山峡中，深不可测，两崖逼近，俗呼为天生桥。” 流至曲石江，一发源界头甸马鹿塘；一发源雪山之麓双河，入瓦甸河、混泥河，经界尾亦至曲石，会众流而东，过高仑山足蜿蜒数百里，若龙骧然，故以名。由此过陇川，通猛蜜所部。莫勒江，去腾逾远，至太公城乃会大盈江。转而南，下江头城，入于金沙江。

半月池　，在州北七里，周五十丈。

澄镜池　，在干峨山上，人至则风雨交作。